Paashaas spring toe nié beurtkrag vryDie Tutuka-kragsentrale in Mpumalanga. (Foto: Eskom) Fase 2-beurtkrag is Sondag op kort kennisgewing ingestel en sal vanaf 16:00 Sondag geld. Eskom het aanvanklik beloof dat geen beurtkrag oor Paasnaweek ingestel sal word nie, maar moes dié maatreël noodgedwonge instel nadat bykomende kragopwekkers die gees gegee het. Daar is ook ŉ vertraging in die herstel van kragopwekkers wat Eskom gehoop het teen dié tyd tot die stelsel gevoeg sou kon word. Luidens ŉ verklaring deur die kragopwekker sal beurtkrag tot 05:00 Woensdag geld. “Die verlies van vier bykomende eenhede by Matla, Tutuka, Duvha en Arnot, tesame met ŉ vertraging in die herstel van eenhede by Tutuka, Camden, Matla en Grootvlei, maak dat ons geen ander keuse het as om beurtkrag in te stel nie. Dit is nodig om energiereserwes weer aan te vul, wat tot dusver gebruik is om aan die vraag na krag te voldoen.” Eskom sê hy kon wel daarin slaag om vier eenhede sedert Vrydag by die stelsel te voeg, maar dit is skynbaar nie genoeg om die ligte aan te hou nie. Onbeplande onderbrekings is tans verantwoordelik vir ŉ massiewe 17 000 MW aan verlies in krag, terwyl beplande onderbrekings op 5 500 MW staan. Aangesien die kragnetwerk onstabiel is, sê Eskom hy kan nie die moontlikheid uitsluit dat ŉ hoër fase van beurtkrag later ingestel word nie. Kragverbruikers word dus gemaan om spaarsamig met krag te werk te gaan.